เจ้าหญิงอเล็กซานดรา ดัชเชสที่ 2 แห่งไฟฟ์

เจ้าหญิงอเล็กซานดรา ดัชเชสที่ 2 แห่งไฟฟ์ (อเล็กซานดรา วิกตอเรีย อัลเบอร์ตา เอ็ดวินา ลูอีส; 17 พฤษภาคม 1891 – 26 กุมภาพันธ์ 1959) ทรงเป็นพระธิดาในเจ้าหญิงลูอีส พระราชกุมารี กับอเล็กซานเดอร์ ดัฟฟ์ ดยุกที่ 1 แห่งไฟฟ์ และทรงเป็นพระราชนัดดาพระองค์ใหญ่ในสมเด็จพระเจ้าเอ็ดเวิร์ดที่ 7 แห่งสหราชอาณาจักร ทรงสืบทอดบรรดาศักดิ์ ดัชเชสแห่งไฟฟ์ และเคาน์เตสแห่งแมคดัฟฟ์ ภายหลังการถึงแก่กรรมของพระบิดาในปี ค.ศ. 1912 และในปี 1913 ทรงเข้าพระราชพิธีเสกสมรสกับเจ้าชายอาร์เธอร์แห่งคอนน็อต พระราชนัดดาในสมเด็จพระราชินีนาถวิกตอเรีย

 พระประวัติ 
เจ้าหญิงอเล็กซานดรา ดัชเชสที่ 2 แห่งไฟฟ์ มีพระนามเดิมว่า เลดีอเล็กซานดรา วิกตอเรีย อัลเบอร์ตา เอ็ดวินา ลูอีส ดัฟฟ์ ประสูติเมื่อวันที่ 17 พฤษภาคม ค.ศ. 1891 ณ ลอนดอน เป็นพระธิดาพระองค์แรกใน เจ้าหญิงลูอีส พระราชกุมารี กับ อเล็กซานเดอร์ ดัฟฟ์ ดยุกที่ 1 แห่งไฟฟ์ ทรงเป็นพระราชนัดดาในสมเด็จพระเจ้าเอ็ดเวิร์ดที่ 7 และสมเด็จพระราชินีอเล็กซานดราแห่งสหราชอาณาจักร ทั้งนี้ทรงเป็นพระราชปนัดดาในสมเด็จพระราชินีนาถวิกตอเรียแห่งสหราชอาณาจักร โดยพระองค์ประสูติหลังจากที่พระบิดามารดาเสกสมรสกันเป็นระยะเวลา 2 ปี 

ในปี ค.ศ. 1905 สมเด็จพระเจ้าเอ็ดเวิร์ดที่ 7 แห่งสหราชอาณาจักร ทรงมีพระบรมราชโองการโปรดเกล้าโปรดกระหม่อมให้เลดีอเล็กซานดรา ดัฟฟ์ และเลดีม็อด ดัฟฟ์ มีพระอิสริยยศเป็น เจ้าหญิงแห่งสหราชอาณาจักรเกรตบริเตนและไอร์แลนด์ และมีฐานันดรศักดิ์ที่ ไฮเนส

 เสกสมรส 
พระองค์ทรงเสกสมรสกับ เจ้าชายอาร์เธอร์แห่งคอนน็อต พระโอรสในเจ้าชายอาร์เธอร์ ดยุกแห่งคอนน็อตและสแตรธเอิร์น และเจ้าหญิงลูอีส มาร์กาเร็ตแห่งปรัสเซีย เมื่อวันที่ 15 ตุลาคม ค.ศ. 1913 ณ พระราชวังเซนต์เจมส์ โดยมีพระบุตรร่วมกันเพียงพระองค์เดียวคือ
อลาสแตร์ วินด์เซอร์ ดยุกที่ 2 แห่งคอนน็อตและสแตรธเอิร์น

พระองค์ทรงงานในด้านการพยาบาลซึ่งทรงงานในโรงพยาบาลเซนต์แมรี

 สิ้นพระชนม์ 
เจ้าหญิงอเล็กซานดราสิ้นพระชนม์เมื่อวันที่ 26 กุมภาพันธ์ ค.ศ. 1959 ด้วยพระโรครูมาตอย

 พระอิสริยยศ 
 17 พฤษภาคม ค.ศ. 1891 – 9 พฤศจิกายน ค.ศ. 1905: เลดีอเล็กซานดรา ดัฟฟ์ (Lady Alexandra Duff)
 9 พฤศจิกายน ค.ศ. 1905 – 29 มกราคม ค.ศ. 1912: เจ้าหญิงอเล็กซานดรา (Her Highness Princess Alexandra)
 29 มกราคม ค.ศ. 1912 – 15 ตุลาคม ค.ศ. 1913: เจ้าหญิงอเล็กซานดรา ดัชเชสแห่งไฟฟ์ (Her Highness Princess Alexandra, Duchess of Fife)
 15 ตุลาคม ค.ศ. 1913 – 26 กุมภาพันธ์ ค.ศ. 1959: เจ้าหญิงอาร์เธอร์แห่งคอนน็อต ดัชเชสแห่งไฟฟ์ (Her Royal Highness Princess Arthur of Connaught, Duchess of Fife)

หมวดหมู่:ราชวงศ์ซัคเซิน-โคบวร์คและโกทา
หมวดหมู่:เจ้าหญิงอังกฤษ
หมวดหมู่:ราชวงศ์วินด์เซอร์
หมวดหมู่:บุคคลจากลอนดอน
หมวดหมู่:ดัชเชสแห่งสหราชอาณาจักร